CELEX: 32012D0318
Language: hu
Date: 2012-06-18 00:00:00
Title: 2012/318/EU: A Bizottság végrehajtási határozata ( 2012. június 18. ) difetialont tartalmazó biocid termékekre vonatkozó engedélyezések tekintetében Svédország által a 98/8/EK európai parlamenti és tanácsi irányelv 4. cikkének (4) bekezdése alapján bejelentett korlátozások jóváhagyásáról (az értesítés a C(2012) 4027. számú dokumentummal történt)

21.6.2012   
            
            
               HU
            
            
               Az Európai Unió Hivatalos Lapja
            
            
               L 160/25
            
         A BIZOTTSÁG VÉGREHAJTÁSI HATÁROZATA
   (2012. június 18.)
   difetialont tartalmazó biocid termékekre vonatkozó engedélyezések tekintetében Svédország által a 98/8/EK európai parlamenti és tanácsi irányelv 4. cikkének (4) bekezdése alapján bejelentett korlátozások jóváhagyásáról
   (az értesítés a C(2012) 4027. számú dokumentummal történt)
   (Csak a svéd nyelvű szöveg hiteles)
   (2012/318/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelvre (1) és különösen annak 4. cikke (4) bekezdésére,
   mivel:
   
               (1)
            
            
               A 98/8/EK irányelv I. melléklete tartalmazza a biocid termékekben való felhasználásra uniós szinten jóváhagyott hatóanyagok jegyzékét. A difetialon hatóanyagnak a 98/8/EK irányelv V. melléklete szerinti 14. terméktípusba (rágcsálóirtó szerek) tartozó termékekben történő felhasználását a 98/8/EK európai parlamenti és tanácsi irányelv I. mellékletének a difetialon hatóanyagként való felvétele céljából történő módosításáról szóló, 2007. november 29-i 2007/69/EK bizottsági irányelv (2) hagyta jóvá.
            
         
               (2)
            
            
               A difetialon olyan véralvadásgátló hatású rágcsálóirtó szer, amelyről ismert, hogy a gyermekekre nézve a véletlen balesetek folytán, valamint az állatokra és a környezetre nézve kockázatot jelent. A hatóanyag a tudományos értékelés szerint potenciálisan perzisztens, bioakkumulációra hajlamos és mérgező (PBT) vagy nagyon perzisztens és bioakkumulációra nagyon hajlamos (vPvB) tulajdonságú.
            
         
               (3)
            
            
               Közegészségügyi és higiéniai megfontolásból mindazonáltal indokoltnak bizonyult a difetialonnak és más véralvadásgátló hatású, rágcsálóirtásra alkalmas hatóanyagoknak a 98/8/EK irányelv I. mellékletébe történő felvétele, és ezen keresztül annak lehetővé tétele, hogy a tagállamok engedélyezzék a difetialon hatóanyagú termékeket. A 2007/69/EK irányelv ugyanakkor arra kötelezi a tagállamokat, hogy a difetialont tartalmazó termékek engedélyezésével összefüggésben biztosítsák az emberek, a nem célzott állatok és a környezet elsődleges és másodlagos expozíciójának minimalizálását, és ennek érdekében minden megfelelő és rendelkezésre álló kockázatcsökkentő intézkedést vegyenek fontolóra és alkalmazzanak.
            
         
               (4)
            
            
               A 2007/69/EK irányelv elfogadását megalapozó tudományos értékelés azt állapította meg, hogy a difetialonnak való expozíció és a difetialonhoz társuló kockázat úgy csökkenthető a legnagyobb mértékben, ha a hatóanyag felhasználása behatárolt időtartamú rágcsálóirtási kampányokra korlátozódik, ha a nem célzott állatok számára korlátozzák a csalétkekhez való hozzáférést, valamint ha – a nem célzott állatok elsődleges és másodlagos expozíciója lehetőségének minimalizálása érdekében – a rágcsálóirtási kampányok idején a fel nem használt csalétkeket, valamint az elhullott és a haldokló rágcsálókat eltávolítják a helyszínről. Az értékelés azt is megállapította, hogy ezen utasítások követése kizárólag szakemberektől várható el. A 2007/69/EK irányelvben megemlített kockázatcsökkentő intézkedések között ezért a szakipari használatra való korlátozás is szerepel.
            
         
               (5)
            
            
               A LiphaTech S.A.S. vállalkozás (a továbbiakban: kérelmező) a 98/8/EK irányelv 8. cikke alapján kérelmet nyújtott be az Egyesült Királyságban nyolc difetialont tartalmazó rágcsálóirtó szer (a továbbiakban: termékek) engedélyezése céljából. A termékek elnevezését és a biocid termékek uniós nyilvántartása szerinti azonosító számát e határozat melléklete tartalmazza.
            
         
               (6)
            
            
               Az Egyesült Királyság a termékeket 2011. április 20-án (Generation Pat’), 2011. április 26-án (Generation Block) és 2011. április 27-én (Generation Grain’Tech és Rodilon Trio) engedélyezte (a továbbiakban: első engedélyek). A termékek engedélyezése olyan korlátozások mellett történt, amelyek biztosítják a 98/8/EK irányelv 5. cikkében előírt feltételek teljesülését az Egyesült Királyságban. Ezek a korlátozások nem tartalmazták az erre szakmailag felkészített és engedéllyel rendelkező szakemberek általi használat követelményét.
            
         
               (7)
            
            
               A kérelmező 2011. június 9-én – teljes kérelem benyújtása útján – kérelmezte Svédországban a termékekre vonatkozó első engedélyek kölcsönös elismerését. A Svédországban Rodilon Block, Rodilon Trio és Rodilon Paste elnevezéssel forgalomba hozni kívánt termékek esetében a kérelem a szakipari használatra korlátozódott.
            
         
               (8)
            
            
               Svédország 2011. október 11-én a 98/8/EK irányelv 4. cikkének (4) bekezdésével összhangban megküldte a Bizottságnak, a többi tagállamnak és a kérelmezőnek az első engedélyek korlátozására vonatkozó javaslatát. A Svédország által javasolt korlátozás abban áll, hogy a termékek felhasználását az erre szakmailag felkészített és engedéllyel rendelkező szakemberek általi használathoz köti.
            
         
               (9)
            
            
               A Bizottság a 98/8/EK irányelv 27. cikkének (1) bekezdésével összhangban felkérte a többi tagállamot és a kérelmezőt arra, hogy 90 napon belül írásban tegyék meg a bejelentéssel kapcsolatos észrevételeiket. A meghatározott határidőn belül csak a kérelmező tett észrevételeket. A bejelentés tartalmát a Bizottság képviselői, a biocid termékek területén hatáskörrel rendelkező tagállami hatóságok képviselői és a kérelmező a termékengedélyezési ügyekkel és a kölcsönös elismerések elősegítésével foglalkozó csoport 2011. december 6–7-i ülésén, illetve a biocid termékek területén hatáskörrel rendelkező hatóságok 2012. február 29–március 2-i találkozóján is megvitatták.
            
         
               (10)
            
            
               A kérelmező azzal érvelt, hogy az erre szakmailag felkészített és engedéllyel rendelkező szakemberek általi használat követelménye indokolatlan, ezért nem fogadható el, hiszen a termékek felhasználásával erre szakmailag nem felkészített szakemberek és laikusok is képesek védekezni a rágcsálók ellen. A kérelmező ezen túlmenően azzal is érvelt, hogy a termékek felhasználásra kész állapotban kerülnek értékesítésre; hogy a termékek hatóanyag-tartalma alacsony; hogy áll rendelkezésre ellenméreg; hogy a termékeket könnyű úgy tartani, hogy azokhoz gyermekek és nem célzott állatok ne férjenek hozzá; hogy a laikus felhasználóktól is elvárható, hogy az elhullott rágcsálókat eltávolítsák a helyszínről; hogy a laikus felhasználóknak is megtanítható a termékek használata; valamint hogy az erre szakmailag felkészített szakemberek általi használatra való javasolt korlátozás hosszú távon várhatóan növelni fogja a svédországi háztartások biztosítási költségeit.
            
         
               (11)
            
            
               A Bizottság megjegyzi, hogy a 2007/69/EK irányelv szerint a difetialont tartalmazó biocid termékek engedélyezésével kapcsolatban bármilyen megfelelő és rendelkezésre álló kockázatcsökkentő intézkedés alkalmazható, ideértve a szakipari használatra való korlátozást is. A 2007/69/EK irányelv elfogadását megalapozó tudományos értékelés azt állapította meg, hogy az utasítások követése kizárólag szakemberektől várható el, és ezáltal biztosítható a szóban forgó hatóanyagnak való expozíció és a szóban forgó hatóanyaghoz társuló kockázat legnagyobb mértékű csökkentése. Elvi szinten tehát a szakemberek általi használatra való korlátozást megfelelő kockázatcsökkentő intézkedésnek kell tekinteni. A kérelmező által előadott érvek ezt a következtetést nem kérdőjelezik meg.
            
         
               (12)
            
            
               Ellenkező értelmű információ hiányában tehát a Bizottság úgy ítéli meg, hogy a difetialont tartalmazó termékek svédországi engedélyezésével összefüggésben a szakemberek általi használatra való korlátozást megfelelő és rendelkezésre álló kockázatcsökkentő eszköznek kell tekinteni. Ebből a szempontból érdektelen az a körülmény, hogy az Egyesült Királyság ezt a fajta korlátozást a saját területét illetően nem tartotta megfelelőnek és rendelkezésre állónak. Az Egyesült Királyság különösen azon kockázat alapján döntött a termékek laikusok általi használatának engedélyezése mellett, hogy az erre szakmailag felkészített szakemberek igénybevételének költségei hátráltatják a rágcsálóknak a háztartásokban történő megtelepedése elleni védekezést, és ebből közegészségügyi kockázatok is fakadnak. A svéd hatóságok ugyanakkor elmagyarázták, hogy Svédországban ez a kockázat kisebb, mert a svéd biztosítási rendszerben a háztartások által kötött biztosítások jellemzően fedezetet nyújtanak a rágcsálók megtelepedése és elszaporodása esetén szakemberek által alkalmazott védekezési intézkedések költségeire.
            
         
               (13)
            
            
               Az e határozatban előírt intézkedések összhangban vannak a Biocid Termékek Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   Svédország az e határozat mellékletében felsorolt termékekre vonatkozóan a 98/8/EK irányelv 4. cikkével összhangban kiadott engedélyeket korlátozhatja az erre szakmailag felkészített és engedéllyel rendelkező szakemberek általi használatra.
   2. cikk
   E határozat címzettje a Svéd Királyság.
   
      Kelt Brüsszelben, 2012. június 18-án.
      
         
            a Bizottság részéről
         
         Janez POTOČNIK
         
            a Bizottság tagja
         
      
   
   
      (1)  HL L 123., 1998.4.24., 1. o.
   
      (2)  HL L 312., 2007.11.30., 23. o.
   
      MELLÉKLET
      
         Azon termékek jegyzéke, amelyekre vonatkozóan Svédország a 98/8/EK irányelv 4. cikkével összhangban kiadott engedélyeket korlátozhatja az erre szakmailag felkészített és engedéllyel rendelkező szakemberek általi használatra
      
      
                  A termék elnevezése az Egyesült Királyságban
               
               
                  Az Egyesült Királyságban benyújtott kérelem azonosító száma a biocid termékek uniós nyilvántartásában
               
               
                  A termék elnevezése Svédországban
               
               
                  A Svédországban benyújtott kérelem azonosító száma a biocid termékek uniós nyilvántartásában
               
            
                  Rodilon Trio
               
               
                  2009/4329/3930/UK/AA/4792
               
               
                  Radar mus och råtta korn
               
               
                  2009/4329/3930/SE/MA/5034
               
            
                  Generation Pat’
               
               
                  2009/4329/3926/UK/AA/4788
               
               
                  Rodilon Paste
               
               
                  2009/4329/3926/SE/MA/5036
               
            
                  Generation Pat’
               
               
                  2009/4329/3926/UK/AA/4788
               
               
                  Radar mus och råtta pasta
               
               
                  2009/4329/3926/SE/MA/5037
               
            
                  Generation Grain’Tech
               
               
                  2009/4329/3929/UK/AA/4785
               
               
                  Generation Grain’Tech
               
               
                  2009/4329/3929/SE/MA/5038
               
            
                  Generation Pat’
               
               
                  2009/4329/3926/UK/AA/4788
               
               
                  Generation Pat’
               
               
                  2009/4329/3926/SE/MA/5039
               
            
                  Rodilon Trio
               
               
                  2009/4329/3930/UK/AA/4792
               
               
                  Rodilon Trio
               
               
                  2009/4329/3930/SE/MA/5040
               
            
                  Generation Block
               
               
                  2009/4329/3928/UK/AA/4786
               
               
                  Rodilon Block
               
               
                  2009/4329/3928/SE/MA/5041
               
            
                  Generation Block
               
               
                  2009/4329/3928/UK/AA/4786
               
               
                  Generation Block
               
               
                  2009/4329/3928/SE/MA/5042